Estina-suiwelprojek: Vrystaatse regeringsbeamptes vas(Argieffoto) Vyf regeringsbeamptes van die Vrystaatse departement van landbou en landelike ontwikkeling is Maandag in hegtenis geneem vir korrupsie, bedrog en geldwassery nadat hulle klaarblyklik meer as R244 miljoen van die regering gesteel het. Dié beweerde korrupte aktiwiteite hou verband met die omstrede Estina-suiwelprojek in die Vrystaat. Die drie senior beamptes, ŉ voormalige departementshoof en ŉ afgetrede beampte, sal na verwagting Dinsdag in die Bloemfonteinse streekshof verskyn. Die beamptes se ouderdomme wissel tussen 39 en 59 jaar. Kapt. Lloyd Ramovha, woordvoerder van die Valke, sê die bewerings teen die vyf beamptes hou verband met ’n maatskappy genaamd Superior Quality Trading, wat glo by die suiwelprojek betrokke was. Dié maatskappy dryf ook handel as Rekgonne Community Projects. Tydens die ondersoeke na die Estina-saak is gevind dat daar onreëlmatighede in die kontantvloei van een van die maatskappy se bankrekeninge was. Ramovha sê in Junie 2014 het Rekgonne Community Projects ŉ ooreenkoms met die Vrystaatse departement van landbou en landelike ontwikkeling aangegaan om alle projekte namens die departement vir twee jaar te behartig. Die departement het tussen 2012 en 2016 glo meer as R244 miljoen aan dié maatskappy oorbetaal. Verskeie regeringshoës in die Vrystaat word jare lank al daarvan verdink dat hulle die Estina-suiwelproduk as die spreekwoordelike melkkoei gebruik het om regeringsfondse te tap. Die voormalige finansiële hoof van die departement, Sylvia Dlamini (49), en die huidige adjunkdirekteur-generaal van die Vrystaatse departement van samewerkende regering en tradisionele sake, Malikomo Mohapi (55), is ook in Julie vanjaar deur die Valke in hegtenis geneem nadat ’n beweerde uitgebreide bedrieglike skema ontbloot is. Albei beamptes is uit op borgtog van R10 000 elk en sal na verwagting 10 September weer in die hof verskyn.